Mohd Amar Abdullah

Yang Berhormat Dato' Sri Amar D'Raja Dato' Haji Mohd Amar bin Haji Abdullah atau lebih mesra Dato' Sri Nik Amar adalah ahli politik Malaysia berbangsa Melayu dari Parti Islam Se-Malaysia yang juga merupakan Ahli Dewan Undangan Negeri (ADUN) Panchor, Kelantan bertanding di atas tiket PAS. Di peringkat parti, beliau merupakan Ahli Majlis Syura Ulamak dan Naib Presiden PAS. Di peringkat kerajaan negeri, beliau merupakan Yang Dipertua Dewan Undangan Negeri Kelantan.

Latar Belakang Keluarga

Nik Amar merupakan anak sulung kepada pasangan Allahyarham Haji Abdullah bin Haji Arshad (yang dikenali sebagai Pak Nik Lah) dan Hajjah Tengku Chik binti Tengku Ibrahim. Ibu Nik Amar merupakan cicit kepada Sultan Muhammad III melalui nendanya YM Tengku Halimah binti Tengku Long Zainal Abidin ibni Sultan Muhammad III. 

Beliau diberi gelaran Nik Mat (Nik Mohd) oleh Tok Ku Puan yang mengasuhnya ketika kecil. Masyarakat setempat di Kampung Panchor pula lebih mesra memanggilnya Nik Amar hingga sekarang. Begitu juga ayahandanya yang digelar Pak Nik Lah, diambil dari isteri kepada datuknya Haji Arshad bin Muhammad Tahir bin Tera seorang ulama yang lebih dikenali dengan Tok Ayah Kedah yang berkahwin dengan YM Raja Meriam binti Raja Daud yang berketurunan Raja Jembal.

Dato' Nik Amar kini mempunyai empat cahaya mata (2 lelaki 2 perempuan) hasil perkongsian hidup bersama Datin Hajjah Hasmani Binti Hussain. Anakanda sulung beliau Taqiyuddin Mohd Amar seorang Hafiz Al-Quran dan pelajar cemerlang di MTAQ Pulai Chondong telah meninggal pada Jun 2004.

Pendidikan

Semenjak kecil Dato' Nik Amar dididik oleh ayahandanya serta tinggal bersama-sama dan mendapat pendidikan awal di Pondok Tok Ayah Kedah, Panchor. Dalam masa yang sama Dato' Nik Amar bersekolah di Sekolah Melayu Majlis (1965 - 1971) dan meneruskan pengajian hingga ke peringkat Sarjana Falsafah (MPhil) di United Kingdom.

 1965 - 1971 : Sekolah Melayu Majlis - Sekolah Rendah
 1972 - 1977 : SMU (A) Tarbiah Mardhiah - Sekolah Menengah (6 Bawah)
 1978 - 1979 : Maahad Muhammadi Lelaki - Sekolah Menengah (6 Atas) 
 1979 - 1983 : Universiti Kebangsaan Malaysia (UKM) - Sarjana Muda Pengajian Islam
 1985 - 1988 : University of Birmingham, UK - MPhil in Theological Studies

Kerjaya & Politik

Sebelum bergiat aktif dalam politik, Dato' Nik Amar merupakan seorang Pensyarah Jabatan Ilmu Wahyu, Universiti Islam Antarabangsa Malaysia (UIAM), Petaling Jaya, Selangor dan sempat berkhidmat selama 10 tahun (1985-1995). Beliau juga sebelum itu pernah menjawat sebagai Penguasa Kastam (Sangkut) selama setahun di Pulau Pinang. Beliau seterusnya dipanggil pimpinan PAS Kelantan untuk bertanding di kerusi Parlimen Pengkalan Chepa dan seterusnya bertanding sebagai ADUN Panchor hingga sekarang. Selain berada dalam Majlis Mesyuarat Negeri Kelantan, Dato' Nik Amar juga merupakan Ahli Jawatankuasa Kerja PAS Pusat serta Timbalan Pesuruhjaya I PAS Kelantan hingga sekarang.

Keputusan pilihan raya

Anugerah dan pengiktirafan 

 
  - Setia Jiwa Mahkota Kelantan (JMK) (2006)
  - Darjah Dato' Paduka Jiwa Mahkota Kelantan Yang Amat Mulia (DJMK) - Dato' (2009)
  - Darjah Seri Paduka Jiwa Mahkota Kelantan Yang Amat Mulia (SJMK) -  Dato' (2015)
 Gelaran Kebesaran Negeri Dato' Bergelar - Dato' Sri Amar D'Raja (2023)

Pautan

Biodata YB Dato' Nik Amar
Facebook Rasmi DUN Panchor
Facebook Rasmi Dato' Nik Amar

Rujukan

Muslim Malaysia
Anggota Parti Islam Se-Malaysia
Ahli politik Malaysia berketurunan Melayu
Ahli Dewan Rakyat, Parlimen Malaysia ke-9
Ahli Dewan Rakyat, Parlimen Malaysia ke-10
Anggota Majlis Syura Ulama PAS
Alumni Universiti Kebangsaan Malaysia
Alumni Universiti Birmingham
Penerima Darjah Seri Paduka Jiwa Mahkota Kelantan
Ahli Dewan Undangan Negeri Kelantan ke-14
Ahli Dewan Undangan Negeri Kelantan ke-15